**Informatīvais ziņojums**

**Par invazīvām svešzemju sugām un kompetenču sadalījumu**

Eiropas Parlamenta un Padomes Regula Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību[[1]](#footnote-1) (turpmāk – Regula) ir pieņemta 2014. gada 22. oktobrī. Regulā izklāstīti noteikumi, kā novērst, līdz minimumam samazināt un mīkstināt apzinātas un neapzinātas invazīvu svešzemju sugu introdukcijas un izplatīšanās Eiropas Savienībā (turpmāk – ES) kaitīgo ietekmi uz bioloģisko daudzveidību.

Regulas 7. pants noteic, ka invazīvas svešzemju sugas apzināti:

1. neieved ES teritorijā, tostarp neved tranzītā muitas uzraudzībā;
2. netur, tostarp ierobežotos apstākļos;
3. neaudzē, tostarp ierobežotos apstākļos;
4. netransportē uz ES, no tās vai tajā, izņemot sugas transportēšanu uz objektu saistībā ar izskaušanu;
5. nelaiž tirgū;
6. nelieto vai neapmaina;
7. nepieļauj to vairošanos, neaudzē vai nekultivē, tostarp ierobežotos apstākļos; vai
8. neizplata vidē.

ES dalībvalstis veic visus nepieciešamos pasākumus, lai novērstu invazīvu svešzemju sugu neapzinātu introdukciju vai izplatīšanos, tostarp attiecīgos gadījumos – rupjas nolaidības dēļ. Īpaša vērība jāvelta tām sugām, kas iekļautas Eiropas Komisijas (turpmāk – EK) apstiprinātā sarakstā ar invazīvajām sugām, kas rada bažas ES.

Komisijas īstenošanas Regula, ar kuru pieņem sarakstu ar invazīvajām svešzemju sugām, kas rada bažas ES[[2]](#footnote-2) (turpmāk – saraksts), ir stājusies spēkā 2016. gada 13. jūlijā. 2017. gada 12. jūlijā tika pieņemts saraksta papildinājums. Šobrīd pavisam sarakstā ir iekļautas 49 augu un dzīvnieku sugas (sk. 1. tab.).

Regula noteic, ka 18 mēnešu laikā pēc saraksta pieņemšanas valstis veic visaptverošu analīzi par invazīvu svešzemju sugu neapzinātas introdukcijas un izplatīšanās ceļiem. Dalībvalstis arī nosaka tos izplatības ceļus, attiecībā uz kuriem vajadzīga prioritāra rīcība sakarā ar sugu, kas pa šiem izplatīšanās ceļiem ienāk ES, daudzumu vai iespējamo kaitējumu.

Regula nosaka arī šādus dalībvalstu pienākumus:

1. Trīs gadu laikā ir jāizstrādā un jāīsteno viens rīcības plāns vai rīcības plānu kopums saistībā ar prioritārajiem izplatības ceļiem. Rīcības plānos jāiekļauj rīcības grafiks un jāapraksta pasākumi, kas jāpieņem, un attiecīgā gadījumā brīvprātīgas darbības un paraugprakses saistībā ar prioritārajiem izplatības ceļiem, lai novērstu invazīvu svešzemju sugu neapzinātu introdukciju ES vai izplatīšanos tās teritorijā.
2. 18 mēnešu laikā pēc saraksta spēkā stāšanās jāievieš efektīvi pārvaldības pasākumi, lai samazinātu plaši izplatījušos invazīvo svešzemju sugu ietekmi uz bioloģisko daudzveidību, attiecīgajiem ekosistēmu pakalpojumiem un cilvēku veselību vai ekonomiku. Pārvaldības pasākumi ir samērīgi ar ietekmi uz vidi un atbilstīgi dalībvalstu konkrētajiem apstākļiem, to pamatā ir izmaksu un ieguvumu analīze, un, ciktāl praktiski iespējams, tie ietver atjaunošanas pasākumus. Tiem jānosaka prioritāte, balstoties uz risku novērtējumu un izmaksu lietderību. Pasākumi ietver nāvējošas vai nenāvējošas fiziskas, ķīmiskas vai bioloģiskas darbības, kuru mērķis ir izskaust, kontrolēt vai ierobežot invazīvas svešzemju sugas populāciju. Pārvaldības pasākumos ietilpst darbības, kuras vērstas uz jaunās sugas uzņemošo ekosistēmu un kuru mērķis ir palielināt ekosistēmas noturīgumu pret pašreizējām un turpmākām invāzijām.
3. Līdz 2016. gada 2. jūnijam jāievieš oficiālās kontroles sistēma, jāizveido uzraudzības sistēma 18 mēnešu laikā pēc saraksta spēkā stāšanās, kā arī atļauju izdošanas sistēma.

Ziņojums EK par Regulas ieviešanu ir jāsniedz līdz 2019. gada 1. jūnijam. Ziņojumā jāietver:

* 1. apraksts vai apraksta atjaunināts variants par uzraudzības sistēmu;
	2. informācija par invazīvo svešzemju sugu esošo izplatību teritorijā, tostarp par migrācijas vai vairošanās modeļiem;
	3. informācija par sugām, kuras tiek uzskatītas par invazīvām svešzemju sugām, kas rada bažas dalībvalstij (piemēram, nacionālie sugu saraksti);
	4. rīcības plāni;
	5. apkopota informācija, kas aptver visu valsts teritoriju, par izskaušanas pasākumiem;
	6. informācija par izdoto atļauju skaitu un nolūku, kādam tās izdotas;
	7. informācija par pasākumiem, kas īstenoti, lai informētu sabiedrību par invazīvu svešzemju sugu esamību, un norādījumiem, kā iedzīvotājiem ir jārīkojas;
	8. informācija par pārbaudēm (atļaujas);
	9. informācija par regulas ieviešanai veikto darbību izmaksām, ja tāda pieejama.

Par Regulas ieviešanu atbildīgā ir Vides aizsardzības un reģionālās attīstības ministrija (turpmāk *–* VARAM).

**Situācija Latvijā**

No 49 ES invazīvo svešzemju sugu sarakstā iekļautajām sugām Latvijā sastopamas astoņpadsmit (sk. 1. tab.): 10 sastopamas savvaļā – Sosnovska latvānis *Heracleum sosnowskyi*, puķu sprigane *Impatiens glandulifera*, Ķīnas cimdiņkrabis *Eriocheir sinensis*, nūtrija *Myocastar coypus*, jenotsuns *Nyctereutes procyonoides*, ondatra jeb bizamžurka *Ondatra zibethicus*, dzeloņvaigu vēzis *Orconectes limosus*, Amerikas signālvēzis *Pacifastacus leniusculus*, rotans *Perccottus glenii* un sarkanausu bruņurupucis *Trachemys scripta*, bet pārējās astoņas iespējams iegādāties kā dekoratīvos augus vai tās ir dzīvnieku sugas, kas tiek turētas nebrīvē kā mīļdzīvnieki vai privātās dzīvnieku kolekcijās – *Asclepias syriaca*, resnkātu ūdenshiacinte *Eichhornia crassipes*, krāsu gunnera *Gunnera tinctoria*, Amerikas lizihitons *Lysichiton americanus*, purpurvioletā sarzāle *Pennisetum setaceum*, Ķīnas mundžaks *Muntiacus reevesi*, Dienvidamerikas degunlācītis *Nasua nasua* un jenots *Procyon lotor*. No sarakstā iekļautajām sugām piecas šobrīd Latvijā savvaļā nav sastopamas, taču tās ir sastopamas kādā no pārējām boreālā bioģeogrāfiskā reģiona valstīm (Zviedrija, Somija, Igaunija, Lietuva), tādējādi teorētiski pastāv iespēja, ka tās nākotnē varētu ieviesties arī Latvijas teritorijā, tomēr šobrīd izvērtējums par šo sugu potenciālo izplatību nākotnē nav veikts (sk. 1. tab.) – *Cabomba caroliniana*, *Elodea nuttallii*, Persijas latvānis *Heracleum persicum*, Amerikas lizihitons *Lysichiton americanus*, Nīlas zoss *Alopochen aegyptiacus*. Saraksts tiks precizēts pēc sarakstā iekļauto invazīvo svešzemju sugu sākotnējā izvērtējuma.

1. tabula. Invazīvo svešzemju sugu, kas rada bažas ES, saraksts.

|  |  |  |
| --- | --- | --- |
|  | AUGI |  |
|  | **Nos. latīniski** | **Nos. latviski** | **Izplatība ES[[3]](#footnote-3)** | **Izplatība Latvijā** |
| 1. | *Alternanthera philoxeroides* | - | Vidusjūras reģions, Viduseiropa | - |
| 2. | *Asclepias syriaca* | - | AT, CZ, BG, DK, FR, HR, HU, IT, LT, NL, PL, RO, SK | tikai tirdzniecībā |
| 3. | *Baccharis halimifolia*  | - | BE, FR, IT, ES, GB | - |
| 4. | *Cabomba caroliniana*  | - | AT, BE, DK, FR, HU, NL, PL, SE, GB | - |
| 5. | *Eichhornia crassipes*  | resnkātu ūdenshiacinte | FR, IT, PT, ES | tikai tirdzniecībā |
| 6. | *Elodea nuttallii* | - | AT, BE, BG, DK, FR, DE, HU, IE, IT, LU, NL, PL, RO, SK, SI, SE, GB | - |
| 7. | *Gunnera tinctoria* | krāsu gunnera | FR, IE, PT, ES, GB | tikai tirdzniecībā |
| 8. | *Heracleum mantegazzianum*  | Mantegaca latvānis | AT, BE, HR, CZ, DK, EE, FI, FR, DE, HU, IE, IT, LU, PL, NL, SK, SI, SE, GB | **-** |
| 9. | *Heracleum persicum* | Persijas latvānis | CZ, DK, EE, FI, SE, GB | - |
| 10. | *Heracleum sosnowskyi* | Sosnovska latvānis | DK, EE, FI, HU, LV, LT, PL | plaši savvaļā |
| 11. | *Hydrocotyle ranunculoides* | - | BE, FR, DE, HU, IT, NL, PT, ES, GB | - |
| 12. | *Impatiens glandulifera* | puķu sprigane | Visā ES, izņemot GR, MT, CY | plaši savvaļā |
| 13. | *Lagarosiphon major*  | Āfrikas elodeja | AT, BE, FR, DE, HU, IE, IT, NL, PT, ES, GB | - |
| 14. | *Ludwigia grandiflora* | - | BE, FR, DE, HU, IE, IT, NL, ES, GB | - |
| 15. | *Ludwigia peploides* | - | BE, FR, GR, IT, NL, ES | - |
| 16. | *Lysichiton americanus* | Amerikas lizihitons | BE, DK, FI, FR, DE, IE, NL, SE, GB | tikai tirdzniecībā |
| 17. | *Microstegium vimineum* | - | - | - |
| 18. | *Myriophyllum aquaticum*  | - | AT, BE, FR, DE, HU, IE, IT, LU, NL, PT, RO, ES, GB | - |
| 19. | *Myriophyllum heterophyllum* | - | AT, BE, DE, ES, FR, HU, NL | - |
| 20. | *Parthenium hysterophorus* | - | BE | - |
| 21. | *Pennisetum setaceum*  | purpurvioletā sarzāle | ES, FR, IT, MT, PT | tikai tirdzniecībā |
| 22. | *Persicaria perfoliata* | - | - | - |
| 23. | *Pueraria lobata*  | - | IT, (CH) | - |
| DZĪVNIEKI |
| 24. | *Alopochen aegyptiacus* | Nīlas zoss | GB, NL, BE, DE, SE, CY, DK, PL | - |
| 25. | *Callosciurus erythraeus* | sarkanvēdera krāšņvāvere | BE, FR, IT, NL | - |
| 26. | *Corvus splendens* | Indijas vārna | NL | - |
| 27. | *Eriocheir sinensis* | Ķīnas cimdiņkrabis | BE, CZ, FI, FR, DE, HU, IE, IT, LV, LT, LU, NL, PL, RO, SK, ES, GB | piekrastē reti, bet ir |
| 28. | *Herpestes javanicus* | mazais Āzijas mangusts | HR | - |
| 29. | *Lithobates catesbeianus* | vērša varde | BE, FR, DE, GR, IT, SI, GB | - |
| 30. | *Muntiacus reevesi* | Ķīnas mundžaks | BE, DK, DE, IE, NL, GB | nebrīvē |
| 31. | *Myocastor coypus* | nūtrija | AT, BE, BG, HR, CZ, DK, FR, DE, GR, HU, IE, IR, LU, LV, NL, PL, RO, SK, SI, ES | nebrīvē, savvaļā tikai izbēgušās |
| 32. | *Nasua nasua* | Dienvidamerikas degunlācītis | ES, (FR, DE) | nebrīvē |
| 33. | *Nyctereutes procyonoides* | jenotsuns | BG, CZ, DK, EE, FI, FR, DE, HU, LV, LT, PL, RO, SE, SK | plaši savvaļā |
| 34. | *Ondatra zibethicus* | ondatra | AT, BE, BG, HR, CZ, EE, FI, FR, DE, HU, IT, LV, LT, LU, NL, PL, RO, ES, SE | Zemgalē |
| 35. | *Orconectes limosus*  | dzeloņvaigu vēzis | AT, BE, BG, HR, CZ, FR, DE, HU, IT, LV, LT, LU, NL, PL, RO, SK, SI, ES, GB | Daugava, Lielupe |
| 36. | *Orconectes virilis*  | - | NL, GB | - |
| 37. | *Oxyura jamaicensis* | Jamaikas zilknābis | AT, BE, CZ, FI, FR, DE, HU, IE, IR, NL, PT, GB | - |
| 38. | *Pacifastacus leniusculus*  | Amerikas signālvēzis | AT, BE, HR, CZ, DK, EE, FI, FR, DE, GR, HU, IT, LV, LT, LU, NL, PL, PT, SK, SI, ES, SE, GB | plaši savvaļā |
| 39. | *Percottus glenii* | rotans | GB, HR, EE, DE, HU, LV, LT, PL, RO, SK | Latgalē |
| 40. | *Procambarus clarkii*  | sarkanais purva vēzis | AT, BE, CY, FR, DE, IT, NL, PT, ES, GB | - |
| 41. | *Procambarus fallax* f. *virginalis* | marmorvēzis | HR, CZ, DE, IT, NL, SK | - |
| 42. | *Procyon lotor* | jenots | AT, BE, HR, CZ, DK, FR, DE, HU, IE, IT, LU, PL, RO, SK, SI, ES | nebrīvē |
| 43. | *Pseudorasbora parva* | Amūras čebačeks | AT, BE, BG, HR, CZ, DK, FR, DE, GR, HU, IT, LU, NL, PL, RO, SK, SI, ES, GB | - |
| 44. | *Sciurus carolinensis* | pelēkā vāvere | IT, IE, GB | - |
| 45. | *Sciurus niger* | melnā vāvere | - | - |
| 46. | *Tamias sibiricus*  | Sibīrijas burunduks | BE, FR, DE, IE, IT, NL | - |
| 47. | *Threskiornis aethiopicus*  | svētais ibiss | BE, FR, GR, IT, PT, ES | - |
| 48. | *Trachemys scripta* | sarkanausu bruņurupucis | AT, BE, BG, HR, CY, CZ, DK, FI, FR, DE, GR, HU, IE, IT, LV, LU, PL, PT, RO, SK, SI, ES | savvaļā, arī nebrīvē |
| 49. | *Vespa velutina nigrithorax* | Āzijas sirsenis | FR, DE, IT, PT, ES | - |

Saskaņā ar Regulas preambulas 15. apsvērumu prioritāras ir tās invazīvās svešzemju sugas, kuras:

1. dalībvalstī vēl nav sastopamas, bet ir nopietns potenciāls, ka tās varētu ieviesties;
2. dalībvalstī pagaidām ir sastopamas nelielā teritorijā, atsevišķā reģionā;
3. neatkarīgi no izplatības rada ļoti nopietnus draudus ne tikai bioloģiskajai daudzveidībai, bet arī cilvēku veselībai un ekonomikai.

Pirmās divas no minētajām kategorijām ir sugas, kas prioritāri jāiekļauj monitoringa sistēmā, lai uzraudzītu to izplatību vai konstatētu sugas ienākšanu valstī, un attiecīgi reaģētu, īstenojot agrīnās izskaušanas pasākumus. Savukārt, attiecībā uz sugām, kas valstī jau plaši izplatījušās, pirmkārt, ir jāizvērtē sugas ietekme ne tikai uz bioloģisko daudzveidību, bet arī uz cilvēku veselību un drošību, kā arī jāveic izmaksu – ieguvumu analīze par sugas ierobežošanas pasākumu efektivitāti, nosakot, vai sugu ir iespējams ekonomiski pamatoti iznīcināt. Ja tas ir iespējams, ir jāizstrādā sugas ierobežošanas plāns, jāveic sugas izskaušanas un invadētās ekosistēmas atjaunošanas pasākumi, kā arī jāveic monitorings/kontrole par veikto ierobežošanu vai iznīcināšanu. Ja tas nav iespējams, iespēju robežās ir jānodrošina populācijas izplatības kontrole un jāierobežo tālāka izplatīšanās. Balstoties uz pieejamo informāciju un zinātniskajām atziņām, šobrīd nav iespējams novērtēt, kuras no visām sarakstā iekļautajām sugām Latvijā ir prioritāras un kādi ierobežošanas pasākumi būtu izmaksu efektīvākie, taču to būs iespējams novērtēt, kā arī identificēt nepieciešamos rīcības pasākumus, veicot sākotnējo invazīvo svešzemju sugu novērtējumu, kam ir nepieciešams papildu finansējums, un sagatavojot ziņojumu EK par Regulas ieviešanu.

Saskaņā ar Regulas 12. un 23. pantu dalībvalstīm ir tiesības izveidot nacionālo sarakstu ar invazīvām svešzemju sugām, kas rada bažas dalībvalstij, un pēc vajadzības attiecībā uz tām piemērot izplatības ierobežošanas pasākumus, veikt monitoringu. Dabas aizsardzības pārvalde (turpmāk – DAP) ir publicējusi sarakstu[[4]](#footnote-4) ar Latvijā sastopamām invazīvām sugām, kuras eksperti ir atzinuši par Latvijas dabai neraksturīgām, kā arī izstrādājusi monitoringa programmu[[5]](#footnote-5). Šis saraksts nav tapis saskaņā ar Regulu, un Latvijas eksperti nav piedalījušies ES saraksta veidošanā, tāpēc sarakstos ir uzskaitītas dažādas sugas. Veidojot Latvijas nacionālo invazīvo svešzemju sugu sarakstu, tajā tiks iekļautas sugas no ES saraksta, kuras saskaņā ar sākotnējo novērtējumu tiks atzītas par Latvijai prioritārām, kā arī, veicot atbilstošu izmaksu un lietderības izvērtējumu, vēl citas svešzemju sugas, kas Latvijas apstākļos ir atzīstamas par invazīvām, piemēram, no DAP saraksta.

Nacionālajā līmenī regulējums par invazīvajām svešzemju sugām ir ietverts tikai attiecībā uz augiem – Augu aizsardzības likumā, kā arī uz tā pamata izdotajos Ministru kabineta (turpmāk – MK) 2008. gada 30. jūnija noteikumos Nr. 467 “Invazīvo augu sugu izplatības ierobežošanas noteikumi” (turpmāk – MK noteikumi Nr. 467) un MK 2008. gada 30. jūnija noteikumos Nr. 468 “Invazīvo augu sugu saraksts” (turpmāk – MK noteikumi Nr. 468). MK noteikumos Nr. 468 ir iekļauta viena suga – Sosnovska latvānis *Heracleum sosnowskyi*. Saskaņā ar Augu aizsardzības likuma 18.1  panta ceturto daļu invazīvo augu sugu izplatības valsts uzraudzību un kontroli veic VAAD[[6]](#footnote-6), savukārt saskaņā ar MK noteikumu Nr. 467 15. punktu invazīvo augu sugu ievešanu no trešajām valstīm kontrolē PVD[[7]](#footnote-7).

Invazīvā augu suga Sosnovska latvānis ir vienīgā, kuras iznīcināšanai un izplatības ierobežošanai ir veikti plaša mēroga pasākumi un zemes īpašniekiem šīs sugas izplatības ierobežošana ir pienākums, par kura neievērošanu tiek piemērots sods. 2006. gada 6. jūnijā tika apstiprināta “Latvāņu izplatības ierobežošanas programma 2006.-2012. gadam”, kuras ietvaros laikā, kamēr tika piešķirti budžeta līdzekļi monitoringa un kontroles veikšanai, pirmreizējā izplatības noteikšanā tika uzmērīti 10 802 ha ar latvāni invadēto teritoriju. 2008. gadā pēc MK noteikumu Nr. 468 stāšanās spēkā, kontrole ir veikta 190 lauku/kadastra vienībās, pēc kuras tika ierosinātas 10 administratīvo pārkāpumu lietas (deviņos gadījumos uzlikts sods – brīdinājums) un konstatēti četri mazsvarīgi pārkāpumi. Turpmākajos gados valsts mēroga monitorings un kontrole nav notikusi, jo tam no budžeta nav bijuši piešķirti finanšu līdzekļi. Šobrīd VAAD uzraudzību veic tikai reaģējot uz saņemtajām sūdzībām, ja to iespējams apvienot ar kādu citu pārbaudi, kā arī VAAD izplata informāciju sabiedrībai, tostarp par efektīvākajām latvāņu izplatības ierobežošanas un iznīcināšanas metodēm. Tāpat ir īstenoti vairāki nelieli projekti dažādās pašvaldībās latvāņa iznīcināšanai un izplatības ierobežošanai.

Saskaņā ar VAAD tīmekļvietnē http://www.vaad.gov.lv/ pieejamo informāciju visvairāk ar latvāni invadēto teritoriju ir Vidzemes reģionā (4234,82 ha) un Latgales reģionā (2360,98 ha). Latvāņu lielā izplatība ir skaidrojama ar ilgstošu rīcības trūkumu un nekoordinētu latvāņu ierobežošanu – tā kā latvāņi ir ļoti ātri augoši, dominējoši, agresīvi augi, lai nodrošinātu pilnīgu audzes iznīcināšanu, ierobežošanas pasākumus nepieciešams veikt vairākus gadus pēc kārtas, vienlaicīgi visā invazīvās audzes apņemtajā teritorijā. Nereti zemes īpašnieki, kuri uzsāk latvāņu iznīcināšanu un izplatības ierobežošanu, neievēro kādu no iepriekš minētajiem nosacījumiem, kā rezultātā ieguldītie līdzekļi ir velti, audze turpina izplatīties, un zemes īpašnieki nav motivēti pasākumus atkārtot. Turklāt, liela daļa latvāņu invadētās teritorijas ir tieši pamestās zemēs, kuru īpašnieki tās ilgstoši neapsaimnieko, neskatoties uz to, ka par latvāņu izplatības ierobežošanas pasākumu neveikšanu saskaņā ar Latvijas Administratīvo pārkāpumu kodeksa (turpmāk – LAPK) 51.2 pantu var tikt piemērots administratīvais sods līdz 2900 *euro* apmērā. LAPK 51.2 pants attiecas ne tikai uz latvāņiem, bet gan uz visām invazīvajām augu sugām, savukārt, LAPK 51.3 pants nosaka administratīvo atbildību par invazīvo augu sugu sarakstā iekļauto sugu ievešanu valstī. Turpretī par invazīvo svešzemju augu sugu laišanu apgrozībā un darbībām ar invazīvajām svešzemju dzīvnieku sugām šobrīd LAPK atbildība nav paredzēta.

Pastarpināti attiecībā uz invazīvajām dzīvnieku sugām MK noteikumu Nr. 421[[8]](#footnote-8) 3.2.15. punktā ir noteikts, ka nelimitēti medījamas ir “*Latvijas faunai neraksturīgās vai invazīvās sugas – Amerikas ūdeles (Mustela vison), jenotsuņi (Nyctereutes precyonides), dambrieži (Dama dama), mufloni (Ovis orientalis), Sika brieži (Cervus nippon), jenoti (Procyon lotor), nutrijas (Myocastor coypus Molina), baibaki (Marmota bobak) – visu gadu, bet zeltainie šakāļi (Canis aureus) – no 15. jūlija līdz 31. martam.*”

**Regulā noteiktās funkcijas un to īstenošana Latvijā šobrīd**

Regulā noteiktās funkcijas var iedalīt piecās lielās grupas – atļauju izsniegšana, rīcības plānu izstrāde, monitorings, kontrole un informācijas apkopošana, analizēšana, ziņošana EK.

* Regulas 8. pants nosaka nepieciešamību izveidot atļauju sistēmu invazīvo svešzemju sugu izmantošanai pētniecībā vai *ex situ* saglabāšanā. Esošajā regulējumā šo funkciju attiecībā uz augu sugām īsteno VAAD (Augu aizsardzības likums, MK noteikumi Nr. 467, MK noteikumi Nr. 218[[9]](#footnote-9)), savukārt, attiecībā uz sauszemes dzīvnieku sugām un akvakultūras dzīvniekiem, šo funkciju īsteno DAP (MK noteikumi Nr. 1165[[10]](#footnote-10)). Pārējās sugu grupas, tajā skaitā invazīvie ūdensaugi iekšzemes ūdeņos, atļauju sistēmā nav iekļautas.
* Regulas 9. pants noteic, ka neatliekamu sabiedrības interešu labā, tostarp sociāla vai ekonomiska rakstura interešu labā, invazīvas svešzemju sugas ir atļauts izmantot ne tikai pētniecībai vai *ex situ* saglabāšanai, bet arī citiem mērķiem, piemēram, komerciālos nolūkos. Tādā gadījumā ir jāsaņem atļauja no EK. Šo prasību šobrīd nenodrošina neviena iestāde, tā Latvijas normatīvajā regulējumā nav iekļauta.
* Regulas 13. pants paredz, ka dalībvalstis 18 mēnešos no dienas, kad pieņemts saraksts (2016. gada 13. jūlijs) veic visaptverošu analīzi par invazīvu svešzemju sugu neapzinātas introdukcijas un izplatīšanās ceļiem, kā arī trīs gadu laikā no saraksta pieņemšanas izstrādā rīcības plānu, lai novērstu invazīvo svešzemju sugu izplatīšanos. Latvijā visaptveroša analīze joprojām nav veikta, kā arī nav izstrādāts rīcības plāns.
* Regulas 14. pants noteic, ka ir jāveic invazīvo svešzemju sugu monitorings. Esošajā regulējumā šī funkcija ir sadalīta starp vairākām iestādēm:
	+ DAP veic monitoringu[[11]](#footnote-11) aizsargājamās teritorijās un fona monitoringu par kompleksu dabas vērtību stāvokli visā Latvijas teritorijā (MK noteikumi Nr. 507[[12]](#footnote-12) 3.13. apakšpunkts);
	+ VAAD ir pienākums veikt invazīvo augu sugu izplatības monitoringu lauksaimniecībā izmantojamās zemēs, kā arī apkopo informāciju par invazīvo augu sugu izplatību pārējās zemes lietošanas mērķu grupās (Augu aizsardzības likums, MK noteikumi Nr. 467 8., 11. punkts), ES Kohēzijas fonda projekta „Valsts vides monitoringa programmu un kontroles sistēmas attīstība un sabiedrības līdzdalības veicināšana, pilnveidojot nacionālas nozīmes vides informācijas un izglītības centru infrastruktūru” ietvaros VAAD ir saņēmis finansējumu tehniskajam aprīkojumam, lai turpmāk, piesaistot papildu finansējumu, varētu veikt latvāņu monitoringu;
	+ VMD[[13]](#footnote-13) novērtē medījamo dzīvnieku populācijas stāvokli (Medību likums), tostarp nelimitēto medījamo dzīvnieku, tajā skaitā arī invazīvās svešzemju dzīvnieku sugas (MK noteikumi Nr. 421);
	+ Daugavpils Universitātes aģentūra “Latvijas Hidroekoloģijas institūts” (turpmāk – LHEI) īsteno ūdensaugu un ūdens dzīvnieku monitoringu piekrastē un jūrā kā VARAM deleģēto funkciju;
	+ VSIA “LVĢMC[[14]](#footnote-14)” pastarpināti veic ūdensaugu monitoringu iekšzemes ūdeņos makrofītu monitoringa ietvaros, kā arī DAP ūdensaugus pastarpināti monitorē saldūdens biotopu monitoringa ietvaros (šobrīd monitorings netiek veikts, jo notiek ES nozīmes biotopu kvalitātes un izplatības apzināšana, tajā skaitā saldūdens biotopos, anketās tiek fiksētas arī ūdens objektos esošās augu sugas). Tomēr šajos monitoringos netiek specifiski vērtētas tieši invazīvās svešzemju ūdensaugu sugas, lai gan tehniski ir iespējams fiksēt to klātbūtni.

No sugu grupām esošajā monitoringa sistēmā putni ir iekļauti daļēji, ieviešot fona monitoringa apakšprogrammas, tajā skaitā gatavojot putnu atlantus. Zivis, vēži, nēģi un citi ūdens organismi iekšējos ūdeņos esošā bioloģiskās daudzveidības monitoringa sistēmā nav iekļauti, taču, piešķirot papildu finansējumu un papildinot metodikas, tos ir iespējams integrēt – piemēram, zivju, vēžu un nēģu fona monitoringa apakšprogrammā. Līdzīgi abinieku un rāpuļu monitoringa apakšprogrammā var paredzēt nepieciešamību fiksēt un analizēt datus arī par invazīvām svešzemju sugām. DAP jau šobrīd iespēju robežās plānotajās bioloģiskās daudzveidības monitoringa apakšprogrammās ietver darba uzdevumu fiksēt invazīvo svešzemju sugu atradnes.

* Regulas 15. pants paredz veikt oficiālās kontroles, lai pārbaudītu, vai tiek ievērots Regulas 7. pants (sk. iepriekš). Esošajā regulējumā šī funkcija tiek nodrošināta daļēji:
	+ PVD kontrolē invazīvo augu un dzīvnieku sugu ievešanu no trešajām valstīm (MK noteikumi Nr. 467 15. punkts, Veterinārmedicīnas likuma 52. pants, MK noteikumi Nr. 146[[15]](#footnote-15)) un reģistrē plēsēju kārtas savvaļas sugas dzīvnieku, primātu, jūras zīdītāju, krokodilu kārtas un čūskveidīgo dzīvnieku turēšanas vietas ārpus zooloģiskajiem dārziem, cirkiem, dzīvnieku patversmēm un dzīvnieku viesnīcām (MK noteikumi Nr. 1146[[16]](#footnote-16));
	+ DAP reģistrē savvaļas dzīvnieku turēšanas vietas zooloģiskajos dārzos un CITES (1973. gada Vašingtonas konvencija par starptautisko tirdzniecību ar apdraudētajām savvaļas dzīvnieku un augu sugām) dzīvnieku turēšanas vietas (MK noteikumi Nr. 1033[[17]](#footnote-17) un MK noteikumi Nr. 1146).
* Regulas 22. pants noteic, ka dalībvalstīm ir jādara viss iespējamais, lai nodrošinātu ciešu koordināciju ar pārējām dalībvalstīm, jo īpaši, ja tām ir kopīgi ģeogrāfiski reģioni direktīvu ietvaros. DAP un VAAD ir pieteikuši kopīgu pārrobežu projektu ar Baltkrieviju, lai veicinātu pārrobežu sadarbību un pieredzes apmaiņu invazīvo svešzemju sugu izplatības ierobežošanā un iznīcināšanā. VAAD eksperts darbojas EPPO[[18]](#footnote-18) (<https://www.eppo.int/INVASIVE_PLANTS/ias_plants.htm>) Invazīvo augu sugu darba grupā, kas izstrādā reģiona standartus un reģiona riska analīzes, kas valstīm palīdz saprast kopējo situāciju reģionā invazīvo augu sugu jomā.
* Regulas 30. pants paredz noteikt sankcijas par Regulas prasību neievērošanu – naudas sodi, invazīvo svešzemju sugu konfiskācija, pētniecības, turēšanas vai cita veida atļaujas apturēšana vai anulēšana. Šobrīd LAPK ir paredzēts naudas sods par invazīvo augu sugu izplatības ierobežošanas pasākumu neveikšanu (51.2 pants), ko kontrolē VAAD, kā arī citas institūcijas, kas noteiktas LAPK III sadaļā “Institūcijas, kas ir pilnvarotas izskatīt administratīvo pārkāpumu lietas” un invazīvo augu sugu ievešanas aizlieguma pārkāpšanu (51.3 pants), ko kontrolē PVD. Attiecībā uz invazīvajām svešzemju dzīvnieku sugām sodi šobrīd nav noteikti, kā arī par tirdzniecību ar invazīvām svešzemju augu sugām vai to cita veida izplatīšanu.
* Regulas 24. pants noteic, ka līdz **2019. gada 1. jūnijam** un pēc tam ik pēc sešiem gadiem dalībvalstis apkopo informāciju par iegūtajiem monitoringa datiem, rīcības plāniem un to īstenošanu, kā arī citu ar Regulas ieviešanu saistīto informāciju un nosūta to EK. Nacionālajā regulējumā šobrīd nav noteikta par ziņojuma sagatavošanu atbildīgā iestāde.
* Regula nosaka arī tādas funkcijas, kuras šobrīd Latvijā neveic neviena iestāde, piemēram, ārkārtas pasākumu veikšana attiecībā uz sugām, kuras nav iekļautas ES sarakstā (10. pants); ziņošana EK par agrīnu tādas invazīvas sugas atklāšanu, kas dalībvalstī iepriekš nebija sastopama (16. pants); ātra agrīnā invāzijas stadijā esošas sugas izskaušana un ziņošana par izskaušanu (17. pants); ziņošana par lēmumu neizskaust agrīnā invāzijas stadijā esošu sugu (18. pants); pārvaldības pasākumu īstenošana, lai kontrolētu plaši izplatījušos invazīvo svešzemju sugu izplatību (19. pants), tostarp iedzīvotāju informēšana; cietušo ekosistēmu atjaunošana (20. pants).

Šobrīd iestādēm nav finansējuma ne jauno Regulā noteikto funkciju īstenošanai, kuras pagaidām Latvijā neviena iestāde neveic, ne arī atsevišķām esošajām funkcijām, kas attiecas uz invazīvām svešzemju sugām, piemēram, Sosnovska latvāņa monitoringam. Ja papildu finansējums netiks piešķirts, Regula pilnībā netiks ieviesta.

**Lai nodrošinātu Regulas īstenošanu, nepieciešams:**

1. Piešķirt finansējumu no Regulas normām izrietošo saistību īstenošanai – sākotnējā izvērtējuma īstenošanai un jauno funkciju veikšanai.
2. DAP un VAAD veikt sākotnējo sarakstā iekļauto invazīvo svešzemju sugu izplatības un bīstamības novērtējumu Latvijas teritorijā, identificēt, kuras no sarakstā iekļautajām sugām ir Latvijā prioritāras saskaņā ar Regulas preambulas 15. apsvērumu.
3. Zemkopības ministrijai izstrādāt grozījumus Augu aizsardzības likumā, svītrojot MK deleģējumu izdot noteikumus par invazīvo augu sugu sarakstu (MK noteikumi Nr. 468) un nosakot VAAD atbildību par invazīvo svešzemju augu sugu tirdzniecības uzraudzību.
4. VARAM izstrādāt grozījumus Sugu un biotopu aizsardzības likumā, deleģējot MK izveidot nacionālo invazīvo svešzemju sugu sarakstu (gan augu, gan dzīvnieku), iekļaujot tajā gan ES sarakstā minētās sugas, kas ir sastopamas Latvijā vai saskaņā ar sākotnējo izvērtējumu Latvijas teritorijā var izplatīties nākotnē, kā arī citas sugas, kas ES sarakstā nav minētas, taču saskaņā ar zinātniskiem pierādījumiem Latvijā ir uzskatāmas par invazīvām, un kas rada ekonomiskos zaudējumus, apdraudējumu bioloģiskajai daudzveidībai un cilvēku veselībai. Papildus Sugu un biotopu aizsardzības likumā jāietver regulējums par invazīvajām svešzemju dzīvnieku sugām pēc analoģijas ar regulējumu Augu aizsardzības likuma IV1 nodaļā par invazīvām svešzemju augu sugām.
5. Pēc sākotnējā izvērtējuma veikšanas un zinātniskās rekomendācijas izstrādes, VARAM sadarbībā ar Zemkopības ministriju izvērtēt iespēju sagatavot grozījumus MK noteikumos Nr. 800[[19]](#footnote-19), lai atļautu jebkura izmēra invazīvo svešzemju vēžu sugu ieguvi ūdenstilpēs, kurās tie pārsvarā sastopami un kur tie nomāc un izkonkurē Latvijas vietējā vēža sugu – platspīļu vēzi.
6. VARAM sadarbībā ar Zemkopības ministriju izstrādāt grozījumus MK noteikumos Nr. 467, papildinot, ka par invazīvām svešzemju sugām ir uzskatāmas sugas, kas iekļautas ES sarakstā, nosakot kurām sugām atkarībā no to izplatības un bīstamības bioloģiskajai daudzveidībai un cilvēku veselībai piemērojami kādi izplatības ierobežošanas pasākumi (tajā skaitā iznīcināšana); papildinot noteikumus ar nodaļu par invazīvo dzīvnieku sugu izplatības ierobežošanu un iznīcināšanu, attiecīgi precizējot arī noteikumu nosaukumu, un uzskaitot kompetentās iestādes vai atsaucoties uz normatīvajiem aktiem, kuros tās jau ir nosauktas (sk. iepriekš).
7. Noteikt DAP par koordinējošo iestādi invazīvo svešzemju sugu izplatības ierobežošanā un iznīcināšanā visā Latvijas teritorijā, kas:
	1. veic invazīvo svešzemju sugu monitoringu;
	2. izsniedz atļaujas invazīvo svešzemju dzīvnieku sugu izmantošanai saskaņā ar Regulas 8. un 9. pantu;
	3. veic invazīvo svešzemju dzīvnieku sugu turēšanas un tirdzniecības vietu kontroli saskaņā ar Regulas 15. pantu;
	4. sadarbībā ar citām kompetentajām iestādēm veic invazīvo svešzemju sugu izplatīšanās ceļu analīzi un izstrādā invazīvo svešzemju sugu izplatības ierobežošanas un iznīcināšanas plānus;
	5. apkopo informāciju par invazīvo svešzemju sugu izplatību valstī, sagatavo un iesniedz ziņojumu EK, kā arī saskaņā ar Regulu veic cita veida komunikāciju ar EK;
	6. informē sabiedrību par invazīvajām svešzemju dzīvnieku sugām, to izplatības ierobežošanas un iznīcināšanas pasākumiem.
8. DAP pilnveidot invazīvo svešzemju sugu monitoringa[[20]](#footnote-20) programmu, tajā iekļaujot visas tās ES sarakstā minētās invazīvās svešzemju sugas, kuru izplatība un ietekme uz bioloģisko daudzveidību šobrīd Latvijā netiek apzināta, un nodrošināt monitoringa programmas īstenošanu.
9. Noteikt VAAD par atbildīgo iestādi, kas:
	1. veic Sosnovska latvāņa, kā arī citu invazīvo svešzemju augu sugu, kas saskaņā ar sākotnējo izvērtējumu noteiktas par prioritārām, monitoringu un precīzo uzmērīšanu;
	2. izsniedz atļaujas invazīvo svešzemju augu sugu izmantošanai saskaņā ar Regulas 8. un 9. pantu;
	3. veic invazīvo svešzemju augu sugu audzēšanas un tirdzniecības vietu kontroli saskaņā ar Regulas 15. pantu;
	4. sadarbībā ar DAP veic invazīvo svešzemju augu sugu izplatīšanās ceļu analīzi un izstrādā invazīvo svešzemju augu sugu izplatības ierobežošanas un iznīcināšanas plānus;
	5. sniedz DAP visu nepieciešamo informāciju ziņojuma EK sagatavošanai;
	6. informē sabiedrību par invazīvajām svešzemju augu sugām, to izplatības ierobežošanas un iznīcināšanas pasākumiem.
10. Noteikt LHEI, PVD, VID[[21]](#footnote-21) Muitas pārvaldei un VMD pienākumu sniegt DAP visu nepieciešamo informāciju saistībā ar invazīvām svešzemju sugām.
11. Izstrādāt MK noteikumus par invazīvo svešzemju sugu izplatības ierobežošanas un iznīcināšanas plānu izstrādi.
12. Izstrādāt MK noteikumus par atļauju izdošanas sistēmu darbībām ar Regulā noteikto sugu izmantošanu.
13. Izstrādāt grozījumus MK noteikumos Nr. 1146 un MK noteikumos Nr. 1139[[22]](#footnote-22), lai noteiktu, ka DAP reģistrē invazīvo svešzemju dzīvnieku sugu turēšanas vietas.
14. Ieviešot nozaru administratīvo pārkāpumu kodifikācijas sistēmu, noteikt administratīvos sodus par Regulas 7. pantā minētajām darbībām ar invazīvajām  svešzemju dzīvnieku sugām, kā arī attiecīgi papildināt regulējumu ar sodiem par darbībām ar invazīvajām svešzemju augu sugām, kas šobrīd nav noteiktas (sk. iepriekš sadaļā „Situācija Latvijā”). Nepieciešams papildināt LAPK ar atbildību arī amatpersonām, lai nodrošinātu vienlīdzību un vienlaicīgu pasākumu veikšanu visās invadētajās teritorijās.
15. Attīstīt sadarbību Baltijas jūras ietvaros, lai kopīgi ierobežotu jūrā sastopamās invazīvās svešzemju sugas (piemēram, apaļo jūrasgrunduli, kas ļoti strauji izplatās), veicināt sadarbību upju baseinu ietvaros ar Igauniju, Krieviju un Baltkrieviju, lai novērstu to sugu izplatību, kurām galvenie izplatības ceļi ir ūdensteces, kā arī sadarboties ar valstīm, ar kurām Latvijai ir kopīgas sauszemes robežas.

**Provizoriskie aprēķini par papildu nepieciešamo finansējumu jauno funkciju veikšanai**

Saistībā ar Regulas ieviešanu DAP nepieciešams vienreizējais papildu finansējums 82 080 *euro* apmērā invazīvo svešzemju sugu izplatības ceļu analīzei un rīcības plānu izstrādei un papildu finansējums 24 752,5 *euro* apmērā gadā (sk. 1. pielikumu “DAP nepieciešamā papildu finansējuma atšifrējums”), lai ieviestu invazīvo svešzemju sugu monitoringa apakšprogrammas.

VAAD jauno funkciju veikšanai nepieciešams vienreizējais papildu finansējums 22 638 *euro* apmērā tehniskā inventāra nodrošināšanai un papildu finansējums 118 438 *euro* apmērā gadā (sk. 2. pielikumu “VAAD nepieciešamā papildu finansējuma atšifrējums”), tajā skaitā četras jaunas amata vietas, lai veiktu prioritāro invazīvo augu sugu uzmērīšanu, monitoringu, stādaudzētavu un tirdzniecības vietu kontroli, invazīvo svešzemju augu sugu datubāzes uzturēšanu.

VARAM nepieciešams papildu finansējums 22 000 *euro* (sk. 3. pielikumu “LHEI nepieciešamā papildu finansējuma atšifrējums VARAM deleģēto funkciju veikšanai”) katru gadu, lai LHEI varētu īstenot VARAM deleģēto uzdevumu – invazīvo svešzemju jūras organismu monitoringu ostās.

VMD papildu finansējums nav nepieciešams.

PVD papildu finansējums nav nepieciešams.

VID Muitas pārvaldei papildu finansējums nav nepieciešams.

Kopā papildus nepieciešams – 269 908,5 *euro* pirmajā Regulas ieviešanas gadā un izstrādājot invazīvo svešzemju sugu izplatības ierobežošanas un iznīcināšanas plānus un 165 190,5 *euro* nākamajos gados. Papildu nepieciešamā finansējuma apmērs var mainīties atkarībā no tā, kādas sugas ES sarakstā tiks iekļautas turpmāk, vai tās ir sastopamas un aktuālas Latvijai.

Papildu finansējums jauno funkciju veikšanai iestādēm nepieciešams, sākot no 2019. gada. 2018. gadā jaunās funkcijas tiks nodrošinātas nepilnīgi – esošā budžeta ietvaros. Tas nozīmē, ka Regulā noteiktās funkcijas attiecībā uz invazīvām svešzemju sugām iestādes neveiks kā atsevišķas funkcijas, bet gan iespēju robežās esošo pienākumu ietvaros. Kā minēts iepriekš, VAAD finansējuma trūkuma dēļ arī šobrīd latvāņu monitoringu, kā arī izplatības ierobežošanas pasākumu uzraudzību veic tikai reaģējot uz saņemtajām sūdzībām, ja to iespējams apvienot ar kādu citu pārbaudi esošo uzdevumu ietvaros. Tāpat arī DAP, veicot citas deleģētās funkcijas, piemēram, zooloģisko dārzu kontroli, šajās vietās pārbauda arī invazīvo svešzemju sugu klātbūtni. Šādā veidā iegūta informācija ir ļoti fragmentāra un nepilnīga un nenodrošina Regulas ieviešanu.

EK invazīvo svešzemju sugu komiteja 2018. gada 4. janvārī ir informējusi dalībvalstis, ka 2018. gadā saraksts netiks papildināts, taču EK pievērsīs papildu uzmanību tam, kā Regula dalībvalstīs ir ieviesta attiecībā uz tām sugām, kas šobrīd ir sarakstā.

Saskaņā ar Tieslietu ministrijas 2018. gada 2. februāra vēstuli Nr. 1-13/282 EK ir izdevusi paziņojumu[[23]](#footnote-23) par datu aktualizēšanu, ko izmanto, lai aprēķinātu soda naudas un kavējuma naudas, ko EK ierosina ES Tiesai pārkāpuma procedūrās. Atbilstoši paziņojumam Latvijai noteiktā vienreizējā soda maksājuma minimālā summa ir 392 000 *euro*, minimālās soda naudas apmērs par dienu ir 156,40 *euro* un maksimālais – 3128 *euro*, savukārt kavējuma nauda ir noteikta no 462,40 *euro* līdz 27 744 *euro* apmērā par katru kavējuma dienu. Turklāt, ES Tiesai ir tiesības uzlikt pienākumu dalībvalstij samaksāt tai nospriesto naudas sodu jau ar pirmo ES Tiesas spriedumu, un finansiālās sankcijas tiks piespriestas arī tādā gadījumā, ja tiesvedības laikā dalībvalsts pārkāpumu novērsīs. Bez tam soda naudas samaksa neatbrīvo dalībvalsti no saistību izpildes.

Līdz ar to secināms, ka pat tikai minimālā soda nauda Regulas neieviešanas vai nepilnīgas ieviešanas gadījumā 1,4 – 2,3 reizes (atkarībā no Regulas ieviešanas gada) pārsniedz valsts budžeta izmaksas papildu finansējumam iestādēm Regulā noteikto jauno funkciju īstenošanai.

Vides aizsardzības un reģionālās

attīstības ministrs K.Gerhards

S.Bunere, 67026917

Sabine.Bunere@varam.gov.lv

1. Pieejams EUR-Lex tīmekļvietnē [http://eur-lex.europa.eu/legal-content/LV/TXT/?uri=CELEX% 3A32014R1143](http://eur-lex.europa.eu/legal-content/LV/TXT/?uri=CELEX%25%203A32014R1143) [↑](#footnote-ref-1)
2. Pieejams EUR-Lex tīmekļa vietnē [http://eur-lex.europa.eu/legal-content/LV/TXT/?uri=CELEX% 3A32016 R1141](http://eur-lex.europa.eu/legal-content/LV/TXT/?uri=CELEX%25%203A32016%20R1141) [↑](#footnote-ref-2)
3. Saskaņā ar EK oficiālo brošūru: <http://ec.europa.eu/environment/nature/pdf/IAS_brochure_species.pdf>

AT – Austrija, BE – Beļģija, BG – Bulgārija, CY – Kipra, CZ – Čehijas Republika, DE – Vācija, DK – Dānija, EE – Igaunija, ES – Spānija, FI – Somija, FR – Francija, GB – Apvienotā Karaliste, GR – Grieķija, HR – Horvātija, HU – Ungārija, IE – Īrija, IT – Itālija, LT – Lietuva, LU – Luksemburga, LV – Latvija, MT – Malta, NL – Nīderlande, PL – Polija, PT – Portugāle, RO – Rumānija, SE – Zviedrija, SI – Slovēnija, SK – Slovākija, (CH – Šveice) [↑](#footnote-ref-3)
4. Pieejams DAP tīmekļa vietnē <https://www.daba.gov.lv/public/lat/dati1/invazivas_sugas/> [↑](#footnote-ref-4)
5. Pieejama DAP tīmekļa vietnē <https://www.daba.gov.lv/public/lat/dati1/valsts_monitoringa_dati/#invaz> [↑](#footnote-ref-5)
6. Valsts augu aizsardzības dienests [↑](#footnote-ref-6)
7. Pārtikas un veterinārais dienests [↑](#footnote-ref-7)
8. MK 2014. gada 22. jūlija noteikumi Nr. 421 “Medību noteikumi” [↑](#footnote-ref-8)
9. MK 2004. gada 30. marta noteikumi Nr. 218 “Augu karantīnas noteikumi” [↑](#footnote-ref-9)
10. MK 2010. gada 21. decembra noteikumi Nr. 1165 “Kārtība, kādā izsniedz atļaujas nemedījamo sugu indivīdu iegūšanai, ievieš Latvijas dabai neraksturīgas savvaļas sugas (introdukcija) un atjauno sugu populāciju dabā (reintrodukcija)” [↑](#footnote-ref-10)
11. Informācija par monitoringa programmām pieejama šeit <https://www.daba.gov.lv/public/lat/dati1/valsts_monitoringa_dati/> [↑](#footnote-ref-11)
12. MK 2009. gada 2. jūnija noteikumi Nr. 507 “Dabas aizsardzības pārvaldes nolikums” [↑](#footnote-ref-12)
13. Valsts meža dienests [↑](#footnote-ref-13)
14. Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” [↑](#footnote-ref-14)
15. MK 2004. gada 18. marta noteikumiem Nr. 146 “Veterinārās kontroles kārtība, kas jāievēro, ievedot Latvijā dzīvniekus no trešajām valstīm” [↑](#footnote-ref-15)
16. MK 2010. gada 21. decembra noteikumi Nr. 1146 “Savvaļas sugu dzīvnieku turēšanas vietu reģistrācijas kārtība” [↑](#footnote-ref-16)
17. MK 2010. gada 9. novembra noteikumi Nr. 1033 “Prasības savvaļas sugu dzīvnieku turēšanai zooloģiskajā dārzā un prasības zooloģiskā dārza izveidošanai un reģistrācijai” [↑](#footnote-ref-17)
18. Eiropas un Vidusjūras augu aizsardzības organizācija [↑](#footnote-ref-18)
19. MK 2014. gada 22. decembra noteikumi Nr. 800 “Makšķerēšanas, vēžošanas un zemūdens medību noteikumi” [↑](#footnote-ref-19)
20. Pieejams DAP tīmekļa vietnē <https://www.daba.gov.lv/public/lat/dati1/valsts_monitoringa_dati/#invaz> [↑](#footnote-ref-20)
21. Valsts ieņēmumu dienests [↑](#footnote-ref-21)
22. MK 2009. gada 6. oktobra noteikumi Nr. 1139 “Starptautiskās tirdzniecības apdraudēto savvaļas sugu īpatņu uzglabāšanas, reģistrācija, turēšanas nebrīvē, marķēšanas, tirdzniecības un sertifikātu izsniegšanas kārtība” [↑](#footnote-ref-22)
23. Komisijas paziņojums – LESD 260. panta 3. punkta īstenošana 2011/C 12/01 [↑](#footnote-ref-23)